**PRILOG II - PROJEKTNI ZADATAK**

**USLUGA PROVJERE PRIHVATLJIVOSTI PROJEKATA, AKTIVNOSTI I IZDATAKA U DIJELU KOJI SE ODNOSI NA GRAĐEVINSKI DIO PROJEKTNIH PRIJEDLOGA U OKVIRU PROVEDBE INVESTICIJE C 1.5. R4-I1 NACIONALNOG PLANA OPORAVKA I OTPORNOSTI 2021.-2026.**

**PROJEKT**

npoo C1.5. R4-i1 INFRASTRUKTURNO OPREMANJE BANKE HRANE I POSEREDNIKA U LANCU DONIRANJA HRANE

**POSLOVNI KORISNIK**

MINISTARSTVO POLJOPRIVREDE

**1. Uvod**

Sukladno Odluci o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. (Narodne novine, broj 78/21) (dalje u tekstu: NPOO), Ministarstvo poljoprivrede je tijelo državne uprave nadležno za potkomponentu NPOO-a C.1.5 Unaprjeđenje korištenja prirodnih resursa i jačanje lanca opskrbe hranom. U okviru ove potkomponente NPOO-a objavljen je [Poziv na dostavu projektnih prijedloga za dodjelu bespovratnih sredstava za infrastrukturno opremanje posrednika u lancu doniranja hrane i banke hrane](https://fondovieu.gov.hr/pozivi/12).

Prihvatljivi troškovi ovog Poziva se odnose na infrastrukturno opremanje neprofitnih organizacija, posrednika u lancu doniranja hrane, a između ostalog, uključuju adaptacije građevina, koje su za potrebe Poziva definirane kao preuređenja građevine bez ulaženja u lokacijske uvjete te temeljne zahtjeve građevine (statika, mehanička otpornost i dr.), a za koja nije potrebna građevinska dozvola. Predviđene građevine su skladišta za hranu, dućani u zgradama i sl. objekti, u kojima posluju humanitarne organizacije koje distribuiraju hranu osobama u potrebi.

Pozivom se traži da prijavitelji dostave naziv radova adaptacije, projektnu dokumentaciju, ako je potrebna te troškovnik radova ovjeren od ovlaštenog projektanta te je dano sljedeće pojašnjenje:

„*Potrebno je dostaviti glavni projekt sa troškovnikom radova građenja, izrađen od strane ovlaštenog projektanta.*

*U slučaju da za predviđene radove nije potreban odgovarajući valjani akt na temelju kojeg se može pristupiti građenju niti je potreban glavni projekt potrebno je dostaviti tehnički opis namjeravanih radova s troškovnikom radova s procjenom projektanta po grupama radova i procijenjenom ukupnom vrijednošću radova, ako je primjenjivo.“*

Nastavno na navedeno, Ministarstvo poljoprivrede ima potrebu za angažmanom stručnjaka u području građevine za dio provjere prihvatljivosti projekata i aktivnosti te izdataka projektnih prijedloga koji se odnosi na građevinske radove u postupku dodjele bespovratnih sredstava.

**2. Predmet nabave**

Predmet nabave je nabava usluga evaluacije projektnih prijedloga za dio provjere prihvatljivosti projekata i aktivnosti te izdataka koji se odnose na građevinske radove u okviru investicije C 1.5. R4-I1 – Infrastrukturno opremanje banke hrane i posrednika u lancu doniranja hrane iz NPOO-a.

Provjera prihvatljivosti projekata i aktivnosti te izdataka koji se odnose na građevinske radove provodi se u skladu s uvjetima Poziva te propisima i pravilima struke koji se odnose na adaptacije građevina.

Okvirni procijenjeni broj projektnih prijedloga/potrebnih evaluacija je 10.

Cijenu u ponudi je potrebno iskazati po jedinici/evaluaciji jednog projektnog prijedloga, u troškovniku u prilogu. U slučajevima kada se od podnositelja projektnog prijedloga traži dopuna/pojašnjenje pojedinih dijelova projektnog prijedloga/dokumentacije, evaluacija jednog projektnog prijedloga može uključivati više pregleda prije davanja konačnog evaluacijskog mišljenja.

**3. Opis usluge**

Usluga uključuje obavljanje sljedećih poslova za svaki projektni prijedlog tj. projekt koji uključuje adaptaciju:

- provjera prihvatljivosti projekata i aktivnosti projektnog prijedloga (projekta) te izdataka u dijelu koji se odnosi na građevinske radove (adaptaciju skladišnih prostora) za posrednike u lancu doniranja hrane i banku hrane

- izrada stručnog obrazloženog mišljenja o usklađenosti projekta s uvjetima Poziva, relevantnim građevinskim propisima i pravilima građevinske struke.

Obrazloženje: Zadatak izvođača će biti provjeriti da li je prijavitelj za projektni prijedlog koji sadrži uređenje skladišta dostavio svu potrebnu dokumentaciju sadržajno sukladnu odredbama poziva te propisima i pravilima struke te udovoljava li projektni prijedlog kriterijima prihvatljivosti projekta i aktivnosti u dijelu koji se odnosi na građevinski dio.

**4. Mjesto izvršenja usluge**

Usluga će se izvršiti na lokaciji Izvršitelja koji je dužan osigurati uredski prostor te opremu za rad stručnjaka. Sve troškove koji proizlaze iz obveze Izvršitelja da osigura tehničku podršku u radu stručnjacima, uključujući i troškove pripreme svih isporučevina prema Naručitelju, Ponuditelj je u obvezi uključiti u iznos jedinične cijene u troškovniku te se isti neće obračunavati i plaćati zasebno.

**5. Rok izvršenja usluge**

Usluga će se izvršavati od datuma potpisa narudžbenice do kraja obrade svih projektnih prijava koje podliježu ocjeni sa građevinskog aspekta. Okvirno, angažman se očekuje najkasnije do 15. prosinca 2022. godine, ovisno o broju prijava koje će sadržavati aktivnosti adaptacije građevina.

**6. Plaćanje**

Plaćanje će se izvršiti po završetku provjere prihvatljivosti projekata i aktivnosti koje se odnose na građevinske radove svih projektnih prijava, a na temelju isporučenih stručnih mišljenja iz točke 3. ovog dokumenta.